### PATVIRTINTA

## Radviliškio r. Pociūnėlių pagrindinės mokyklos direktoriaus

## 2019 m. rugpjūčio 30 d. įsakymu

## Nr. V1-308 (1.3)

**RADVILIŠKIO R. POCIŪNĖLIŲ PAGRINDINĖS MOKYKLOS**

**SPECIALIŲJŲ POREIKIŲ MOKINIŲ MOKYMOSI PASIEKIMŲ VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Specialiųjų poreikių mokinių, ugdomų visiškos integracijos forma, mokymosi pasiekimų vertinimo tvarkos aprašas (toliau – Aprašas) nustato specialiųjų poreikių mokinių mokymosi pasiekimų vertinimo tikslą, uždavinius, teikėjus ir gavėjus bei vertinimo vykdymą.
2. Specialiųjų poreikių mokinių mokymosi pasiekimų vertinimas – tai nuolatinis informacijos apie mokinio mokymosi pažangą ir pasiekimus kaupimas ir apibendrinimas, analizavimas.

**II SKYRIUS**

**VERTINIMO TIKSLAS, UŽDAVINIAI**

1. Tikslas — didinti specialiųjų poreikių turinčių mokinių ugdymosi efektyvumą, kelti motyvaciją .
2. Uždaviniai:
   1. siekti nuolatinio specialiųjų poreikių mokinio mokymosi pasiekimų įvertinimo;
   2. stiprinti mokytojų, tėvų (globėjų, rūpintojų) ir specialistų bendradarbiavimą;
   3. skatinti mokinio savikontrolės įgūdžius; kelti mokinių mokslumo lygį;
   4. siekti diferencijuoti ir individualizuoti užduotis ir darbą pamokoje;
   5. skatinti kuo efektyviau ir lanksčiau pritaikyti ugdymo turinį bei darbo metodus ir būdus, atsižvelgiant į kiekvieno mokinio gebėjimus.

**III SKYRIUS**

**VERTINIMO VYKDYMAS**

1. Vertinant specialiųjų poreikių mokinių ugdymo rezultatus, atsižvelgiama į individualius skirtumus (psichologinius, suvokimo, mąstymo, atminties, dėmesio, temperamento), nuo kurių priklauso, kokių ugdymosi rezultatų gali pasiekti mokinys.
2. Specialiųjų poreikių mokinių vertinimo pagrindiniai principai:
   1. specialiųjų poreikių mokinių pasiekimai ir pažanga vertinami, vadovaujantis bendrosiomis programomis, mokyklos ugdymo planu, Radviliškio rajono Pociūnėlių pagrindinės mokyklos pradinių klasių ir 5-10 klasių mokinių pažangos ir pasiekimų vertinimo ugdymo procese tvarkos aprašais;
   2. specialiųjų poreikių mokiniai, jų tėvai (globėjai, rūpintojai) su vertinimo aprašu supažindinami mokslo metų pradžioje;
   3. mokiniai, turintys specialiųjų  ugdymosi poreikių, ugdomi pagal jų gebėjimams pritaikytą ugdymo programą,  todėl jų  pusmečio ar metiniai pasiekimai turėtų būti įvertinti objektyviai; tuo atveju, kai mokinys dažnai gauna nepatenkinamus įvertinimus,  pirmiausia reikėtų išsiaiškinti priežastis, kurios įtakoja nepažangų mokymąsi;
   4. jei mokinys daro akivaizdžią pažangą ir jo pasiekimai yra aukštesni nei patenkinamo pasiekimų lygmens, Mokyklos vaiko gerovės komisijoje svarstoma apie galimybę dėl pakartotino vertinimo pedagoginėje psichologinėje tarnyboje; Mokyklos vaiko gerovės komisija nagrinėja atvejus, kai mokinys, kuriam pritaikoma dalyko programa, negali pasiekti pažangos;
   5. mokinio, besimokančio pagal individualizuotą programą, žinios vertinamos remiantis ta pačia vertinimo sistema, kaip ir visų klasės mokinių, tik individualizuotos programos lygiu; jei mokinys gerai atliko jam skirtas užduotis, pasiekė jo programoje numatytus tikslus, įgijo reikiamus įgūdžius, jis turi teisę gauti patį geriausią įvertinimą, kurį gautų bet kuris kitas jam skirtas užduotis atlikęs mokinys; ugdymo sistemoje diferencijuojamasis veiksnys yra programa, bet ne pažymys, kuris atspindi mokymosi kokybę; vertinimo užduotys atitinka tai, ko buvo mokomi; jei mokinys nuolat gauna labai gerus arba nepatenkinamus pažymius, individualizuota programa koreguojama;
   6. specialiųjų poreikių mokiniui specialiųjų pratybų metu gavus atitinkamą kaupiamųjų simbolių skaičių (priedas Nr. 1), jie sudaro vieną pažymį per pusmetį, kuris pasakomas dalyko mokytojui, rašomas į elektroninį dienyną ir įskaitomas į atitinkamo dalyko programos pasiekimų įvertinimą; kaupiamąjį balą sudaro specialiųjų poreikių mokinio žinių ir gebėjimų įvertinimas specialiųjų pratybų metu, aktyvumas, pastangos atlikti užduotis, pagalba draugui, rašto darbų tvarkingumas;
   7. specialiųjų poreikių mokinių, besimokančių pagal pritaikytas, individualizuotas programas, ugdymo rezultatai aptariami mokyklos vaiko gerovės posėdžiuose po kiekvieno pusmečio;
   8. specialiųjų poreikių mokinių tėvams informacija pateikiama žodžiu (tėvų konsultacijų ir individualių konsultacijų metu), raštu elektroniniame dienyne, klasės auklėtojų mokinių tėvų susirinkimuose.
3. Mokinių, lankančių logopedines pratybas, vertinimas:
   1. naudojamos įvairios skatinimo formos: pagyrimai žodžiu, raštu elektroniniame dienyne;
   2. kiekvienų pratybų metu mokiniai vertinami simboliais;
   3. mokinių, lankančių logopedines pratybas, kalbos įvertinimas fiksuojamas individualiose kalbos kortelėse.
4. Specialiųjų poreikių 5 klasės mokiniai adaptaciniu laikotarpiu pažymiais nevertinami.
5. 5-10 klasių mokinių pasiekimai dalykų mokytojų pamokose vertinami dešimtbale vertinimo sistema; mokiniai, ugdomi pagal individualizuotas bendrąsias programas (fizikos, chemijos, rusų ir anglų kalbų), vertinami įsk.
6. Pusmečio pažymiai turėtų būti patenkinami.
7. Mokiniams, turintiems nežymų ir vidutinį intelekto sutrikimą, yra sudaromas individualaus ugdymo planas, vadovaujantis Pociūnėlių pagrindinės mokyklos vaiko gerovės nutarimais.
8. Pasibaigus pusmečiui, elektroninio dienyno suvestinėse pradinių klasių specialiųjų ugdymo poreikių mokinių pasiekimai įrašomi p.p.
9. Mokytojai, mokantys specialiųjų ugdymo poreikių 1-10 klasių mokinius, pildo pasiekimų lapus apie mokinių pažangą.
10. Specialiųjų poreikių mokiniai, turintys vidutinį intelekto sutrikimą vertinami įskaityta.

**IV SKYRIUS**

**BAIGIAMOSIOS NUOSTATOS**

1. Esant reikalui mokyklos vaiko gerovės komisija tikslina specialiųjų poreikių mokinių vertinimo tvarkos aprašą, atsižvelgdama į mokyklos bendrąją vertinimo tvarką bei ugdymo planą.

Priedas Nr. 1.

MOKINIŲ VERTINIMAS PER LOGOPEDINIUS IR SPECIALIUOSIUS UŽSIĖMIMUS

Tiek per logopedinius, tiek per specialiuosius užsiėmimus mokiniai vertinami ne pažymiais, o ideografiškai, simboliais, kurie yra surašyti ant didelio popieriaus lapo ir pakabinti klasėje prie lentos, patys mokiniai gali save pagal juos įsivertinti.

+ (išmoko) rašomas už 0 – 3 klaidas (tai atitinka 10 – 7 balus);

+ - (nepilnai išmoko) rašomas už 4 – 6 klaidas (tai atitinka 4 – 6 balus);

- (neišmoko) rašomas už 7 ir daugiau klaidų (tai atitinka 3 – 1 balus).

Šie vertinimai elektroniniame dienyne niekur nefiksuojami, tik aptariami popusmečio su mokytojais, ir mokytojas gali remdamasis tais ženklais įrašyti į elektroninį dienyną vieną pažymį už surinktus simbolius. Sąsiuvinio gale mokinys turi nusibraižęs lentelę, kurią pildo po kiekvienos pamokos. Mokinys įsivertina, pasižymi sau simbolį, kaip, jo manymu, sekėsi, o greta mokinio vertinimo simbolį parašo ir mokytoja.

|  |  |  |
| --- | --- | --- |
| DATA | AŠ | MOKYTOJA |
|  | +- | +- |

Ikimokyklinės ir priešmokyklinės grupės mokiniai per logopedinius užsiėmimus taip pat vertinami simboliais, kuriuos jie patys kaitalioja, atlikdami užduotis, – tai liūdnos ir linksmos šypsenėlės. ☺ ☹

Jei užduotį atlieka teisingai, žymi linksmą šypsenėlę ☺ ; jei neteisingai – liūdną šypsenėlę ☹. Šie simboliai taip pat niekur nefiksuojami, tik po pusmečio aptariama su mokytoja.

Po kiekvieno trimestro tiek už logopedinius, tiek už specialiuosius užsiėmimus rašomi simboliai pp arba np (padarė pažangą, nepadarė pažangos).